አዲስ አበባ ለሦስተኛ ጊዜ ባስተናገደችው የሆቴል ፎረም ራዲሰን ብሉ በአዲስ አበባና በቢሾፍቱ ተጨማሪ ሆቴሎች እከፍታለሁ አለ
ማሪዮት በመቐለ ተጨማሪ የሸራተን ብራንድ ይከፍታልሼክ አል አሙዲ በሆቴል ዘርፍ ላበረከቱት አስተዋጽኦ ይሸለማሉለሦስተኛ ጊዜ በአዲስ አበባ እየተካሄደ በሚገኘው የአፍሪካ ሆቴል ኢንቨስትመንት ፎረም ተሳታፊ ከሆኑ ትልልቅ ዓለም አቀፍ ብራንዶች መካከል ራዲሰን ብሉ፣ 11 አዳዲስ ሆቴሎችን በአፍሪካ እንደሚከፍት ሲያስታውቅ በአዲስ አበባና በቢሾፍቱ ተጨማሪ ሆቴሎች እንደሚገነባ አስታውቋል፡፡ በአፍሪካ ደረጃ ላለፉት ዘጠኝ ዓመታት ሲዘጋጅ በቆየው የአፍሪካ ሆቴል ኢንቨስትመንት ፎረም፣ ከሰኞ መስከረም 12 ቀን 2012 ዓ.ም. ጀምሮ እየተካሄደ ነው፡፡ ረቡዕ መስከረም 14 ቀን 2011 ዓ.ም. በሚጠናቀቀው በዚህ ስብስባ እንደከዚህ ቀደሙ በኢትዮጵያ ላይ ያተኮሩ የሆቴል ኢንቨስትመንት ፕሮጀክቶች ባይታዩም፣ ራዲሰን ብሉ እንደ አዲስ ከሚገነባቸው 11 ሆቴሎች ውስጥ አዲስ አበባም ተቋዳሽ እንደምትሆን፣ በቢሾፍቱም ተጨማሪ ሆቴል እንደሚገነባና ከሰሃራ በታች የአፍሪካ አገሮች የራዲሰን ብሉ ግሩፕ ምክትል ፕሬዚዳንት አንድሪው ማክላክላን ይፋ አድርገዋል፡፡ እንደ ሚስተር አንድሪው ገለጻ፣ በየ25 ቀናት አንድ የሆቴል ስምምነት በአፍሪካ እየፈረመ የሚገኘው ራዲሰን ብሉ፣ አዳዲስ የሚፈረሙት ሲካተቱበት ከ100 በላይ ሆቴሎችን በ32 የአፍሪካ አገሮች ለማድረስ ያስችለዋል፡፡ እ.ኤ.አ. በ2022 የሆቴሎቹ ቁጥርም ወደ 130 እንደሚያድግ አስታውቀዋል፡፡  እ.ኤ.አ. በ2014 እና 2015 ከተካሄዱት ፎረሞች አኳያ በኢትዮጵያ የሚገነቡ የአዳዲስ ሆቴሎች ስምምነት ዘንድሮ የተቀዛቀዘ ቢመስልም፣ በአፍሪካ ደረጃ በርካታ ስምምቶች መደረጋቸው አልቀረም፡፡ ይህም ሆኖ የሸራተን ሆቴሎችን በቅርቡ በግዥ የጠቀለለው ማሪዮት ኢንተርናሽናል፣ በአዲስ አበባ ይፋ ካደረገውና ‹‹ፎር ፖይንትስ ባይ ሸራተን›› ከተሰኘው በተጨማሪ፣ በመቐለም የዚህ ዓይነት ሆቴል ለመክፈት ስምምነት መፈጸሙ ታውቋል፡፡ እ.ኤ.አ. እስከ 2023 ባለው ጊዜ ውስጥ በአፍሪካ በጠቅላላው ከ40 ያላነሱ በሥሩ የሚተዳደሩ ሆቴሎች እንደሚኖሩት ማሪዮት ሆቴል ይፋ አድርጓል፡፡ ሒልተን በበኩሉ በዚህ ዓመት የፈረማቸውን አራት የሆቴል ስምምነቶች ጨምሮ፣ በአፍሪካ ያሉት ሆቴሎች ብዛት 100 እንደደረሱ አስታውቋል፡፡ አኮር ሆቴሎች ግሩፕ አምስት የአዳዲስ ሆቴሎች ስምምነት መፈራረሙን አስታውቋል፡፡   ከዚህ ቀደም በተካሄዱት ሁለት ፎረሞች ከ25 ያላነሱ ሆቴሎች በአዲስ አበባ እንዲገነቡ ስምምነት መደረጉ ይታወሳል፡፡ ከእነዚህ ውስጥ ከ20 ያላነሱትን ያፈራረመውና የአፍሪካ ሆቴል ኢንቨስትመንት ፎረምን ከእንግሊዝ ቤንች ኤቨንትስ ጋር በመሆን ያሰናዳው፣ ካሊብራ ሆስፒታሊቲና ቢዝነስ አማካሪ እንደነበር አይነዘጋም፡፡ ዘንድሮም ለሦስተኛ ጊዜ የተሰናዳውን ይህንኑ ፎረም በማገዝና በማስተባበር ለተወጣው ድርሻ ከቤንች ኤቨንትስ ሽልማት ተበርክቶለታል፡፡ የካሊብራ ሆስፒታሊቲ አማካሪዎች መሥራችና ማኔጂንግ ዳይሬክተር ነዋይ ብርሃኑ እንደሚገልጹት፣ የፎረሙ ለሦስተኛ ጊዜ በአዲስ አበባ መካሄድ ለኢትዮጵያ ሆቴልና ቱሪዝም መስክ ትልቅ አበርክቶ አለው፡፡ በዘንድሮው ዝግጅትም ከመደበኛውና የሆቴል ኢንዱስትሪውን ከተመለከቱ ውይይቶች ባሻገር፣ የበጎ አድራጎት የሩጫ ዝግጅት ሲካተት እየታደሰ በሚገኘው በታላቁ ቤተ መንግሥትም የእንግዶች የጉብኝት መርሐ ግብር መሰናዳቱን አብራርተዋል፡፡ረቡዕ መስከረም 14 ቀን 2012 ዓ.ም. በሚካሄደው ስብሰባ፣ ለባለሀብቱ ሼክ መሐመድ ዓሊ አል አሙዲ በሆቴል ኢንዱስትሪ መስክ በኢትዮጵያ ብቻም ሳይሆን በአፍሪካ ደረጃ ላበረከቱት አስተዋጽኦ የክብር ሽልማት እንደሚሰጣቸው ለማወቅ ተችሏል፡፡  